藉田赋（以复收坠典以期农祥为韵）
石贯 (Tang)
大皞御辰。勾芒定位。天子率躬耕之礼。有司谨亲载之事。以为帝籍斯阙。皇猷久坠。不修耒耜之功。是堕粢盛之义。于是择元日。戒农期。本千亩而敬矣。斋三日以告之。然后内外清谧。上下肃祇。文物之仪备列。戈鋋之卫在兹。犹窥紫禁。共仰丹墀。俨南面凝旒之所。当东方欲晓之时。漏水声尽。炉香上迟。俄而阊阖开。羽仪展。扬青旗以肃事。备朱纮而戒典。上乃望灵坛。御玉辇。苍龙整驾以前导。葱犗遵途而右转。六辔齐举。八鸾启行。向绿野公田之所。至青郊展礼之方。绀辕塞路。青辂巡场。叶农经而授事。指农正而告祥。由是别土宜。分彊理。入涤场而肆目。抚御耦而举趾。遂乃执红纼。亲黛耜。四顾而沟塍砥平。三推而土膏脉起。发生有在。播殖兹始。诸公诸侯而次进。或五或九而皆止。见京坻之流衍可期。睹稼穑之艰难有以。礼乐既备。人神告休。事虽兆于东作。稔以见其秋收。岂独亲耕于甸内。实亦种德于道周。偫臣乃伏辇而进曰。臣闻历代务农。百王重谷。陛下兴古典之巳坠。绍前修之不复。故得人勤稼穑。天降景福。帝曰。予上事天地。次奉祖宗。惟旧章是率。惟古典是恭。今将返銮辂而宴于太寝。又欲展礼而劳农。